text: Sct. Severin snublede i finalen
  06 februar 2019 kl. 16.06
  6.c fra Hammelev-Sct.Severin Skole røg ud, da der var landsfinale i Smart Parat Svar i Odense i dag.
  Klassen har ellers klaret det godt. Først vandt de den kommunale konkurrence i Haderslev. Derefter den regionale konkurrence i Vejle, hvor præmien var en tur for hele klassen til Givskud Zoo.
  I dag gik den imidlertid ikke længere. Allerede i de indledende runder i finalen tabte de fem elever fra 6.klasse, men de tager det med oprejst pande, forlyder det fra skolen.
  - Vi står klar med surprise hotdog party i skolekøkkenet, når de kommer hjem, fortæller Karen Margrethe Petersen.
  Smart Parat Svar er en konkurrence i almen paratviden for alle landets 6.klasser, og hovedpræmien er en check til klassekassen på 10.000 kroner.
  
  
  